# PRIPOROČILO ZA DOMAČE GOVEDO

**ki ga je Stalni odbor sprejel dne 21. oktobra 1988**

\_\_\_\_\_\_\_\_\_\_\_

## PREAMBULA

Stalni odbor Evropske Konvencije za zaščito živali, ki se gojijo za farmske namene, je –

ob upoštevanju svoje odgovornosti iz člena 9 Konvencije za pripravo in sprejetje priporočil državam pogodbenicam, ki bodo vsebovala podrobne določbe za implementacijo načel, opisanih v Poglavju I Konvencije, na podlagi znanstvenih dognanj o različnih živalskih vrstah;

ob zavedanju uveljavljene prakse pri implementaciji načel o dobrobiti živali, opisane v členih 3 do 7 Konvencije;

ob upoštevanju, da so z vidika uveljavljenih izkušenj in znanstvenih dognanj o osnovnih fizioloških in etoloških potrebah goveda potrebna neprekinjena prizadevanja za prilagoditev obstoječih in novih sistemov oskrbe in reje, da bodo te potrebe lahko izpolnjene;

ob zavedanju, da osnovne zahteve za ohranjanje zdravja in dobrobiti rejnih živali obsegajo dobro rejsko prakso, dobre sisteme oskrbe in reje živali, ki ustrezajo fiziološkim in vedenjskim potrebam živali, in ustrezne okoljske dejavnike, da pogoji, v katerih se goji govedo, izpolnjujejo njegove potrebe po ustrezni prehrani in metodah hranjenja, svobodi gibanja, fizičnem ugodju, potrebe po izvajanju normalnega vedenja v povezavi z držami pri vstajanju, leganju, počivanju in spanju, negovanju, hranjenju, prežvekovanju, pitju, iztrebljanju in uriniranju, po primernih družabnih stikih, in potrebe po zaščiti pred neugodnimi klimatskimi pogoji, poškodbami, napadenostjo z zajedavci in boleznimi ali vedenjskimi motnjami, kakor tudi druge osnovne potrebe, ki se ugotovijo prek uveljavljenih izkušenj ali znanstvenih dognanj;

ob zaskrbljenosti zaradi možnosti, da rezultati nekaterih dogajanj v biotehnologiji lahko dodatno prispevajo k problemom dobrobiti goveda, in ob zavedanju, da je treba zagotoviti, da taka dogajanja ne bodo poslabšala njegovega zdravja in dobrobiti;

ob zavedanju, da je obveznost Odbora, da ponovno pretehta vsako priporočilo, ko so na voljo nova dognanja, in zato v želji spodbuditi nadaljnje raziskave v vseh državah pogodbenicah s ciljem optimalne uporabe novih tehnologij, za izpolnjevanje potreb zdravja in dobrobiti goveda,

sprejel naslednje Priporočilo za govedo –

## SPLOŠNE DOLOČBE

### Člen 1

1. To Priporočilo velja za vse govedo, ki se goji za farmske namene.

2. Za namene tega Priporočila je tele žival v starosti do 6 mesecev.

3. Posebne določbe v Dodatkih k temu Priporočilu predstavljajo njegov sestavni del.

## REJSKA PRAKSA IN PREGLEDI GOVEDA

### Člen 2

Za govedo mora skrbeti dovolj številno osebje s primernim teoretičnim in praktičnim poznavanjem goveda ter uporabljenega sistema oskrbe in reje, da prepoznavajo, ali so živali zdrave, ali ne, vključno z vedenjskimi spremembami, in ali je celotno okolje primerno za ohranjanje njihovega zdravja.

### Člen 3

1. Vse živali je treba temeljito pregledati vsaj enkrat na dan, in za te namene mora biti po potrebi na voljo zadovoljiv vir svetlobe. Privezane živali je treba še posebej natančno pregledati vsaj dvakrat na dan. Te preglede je treba izvajati dodatno k drugim pregledom prek avtomatske nadzorne opreme.

Če se uporabljajo tehnološke naprave za registriranje informacij, kakor so vnos hrane, količina mleka, ali telesna temperatura, jih je treba uporabljati za spremljanje zdravstvenega statusa, informacije/podatke pa je treba preverjati dvakrat na dan.

2. Med temeljitim pregledom živali je treba posebno pozornost nameniti telesnemu stanju, gibanju in drži, prežvekovanju, stanju dlake, kože, oči, ušes, repa, nog in stopal. Zdrave živali se oglašajo, vedejo, gibljejo in držijo primerno svoji starosti, spolu, pasmi ali fiziološkemu stanju. Med te znake spadajo: čiste in bistre oči, dobra drža, čista in sijoča dlaka, trdne noge in stopala, normalno prehranjevanje, prežvekovanje, pitje, sesanje ali vedenje ob sesanju, normalno vedenje med vstajanjem, leganjem/ležanjem in počivanjem, ter tudi drugo normalno gibanje in vedenje.

3. Med temeljitim pregledom črede ni treba podrobno pregledovati vsake posamezne živali. Posamezno se živali pregledajo, kadar se med splošnim pregledom izkaže, da je potreben podrobnejši pregled.

### Člen 4

1. Med pregledom je treba upoštevati, da med znake slabega zdravja spadajo apatija, izguba apetita, nenaden padec donosa mleka, zastalo prežvekovanje, izcedek iz nosnic ali oči, prekomerno slinjenje, stalno pokašljevanje, otekli sklepi, šepavost in diareja. Pozornost je treba namenjati tudi prisotnosti zunanjih zajedavcev, stanju iztrebkov ter količini zaužite krme in vode.

2. Če živali očitno niso zdrave, ali če kažejo očitne znake neugodnih vedenjskih sprememb, mora oseba, ki je zanje odgovorna, takoj ukrepati za ugotovitev vzroka ter izvesti ustrezne ukrepe za ozdravitev. Če neposredni ukrepi, ki jih izvede oseba, odgovorna za živali, niso učinkoviti, se mora posvetovati z veterinarjem, ali po potrebi poiskati pomoč drugega strokovnjaka.

Če se izsledi, da je vzrok dejavnik, ki ga ni bistveno ali mogoče takoj odpraviti, ga je treba odstraniti ob izpraznjenju nastanitvenih prostorov, v vsakem primeru pa v dvanajstih mesecih.

## ZGRADBE IN OPREMA

### Člen 5

Pri načrtovanju nastanitvenih prostorov za govedo je treba upoštevati tveganja zaradi zunanjih okoljskih dejavnikov, kakor so hrup, vibracije in onesnaženost zraka.

### Člen 6

1. Oblika, gradnja in vzdrževanje zgradb in opreme za govedo morajo biti taki, da ohranjajo dobre higienske pogoje ter omejujejo tveganje za nastanek bolezni ali travmatskih poškodb živali, in upoštevajo varnostne pogoje, potrebne za preprečevanje požarov in varstvo pred požari.

Pasaže, prehodi, hodniki in vrata morajo biti dovolj široki, da omogočajo prosto gibanje brez tveganja za poškodbe. Preprečevati je treba ostre vogale in štrleče dele.

2. Oblika, gradnja in vzdrževanje zgradb in opreme za govedo morajo biti taki, da je brez težav mogoče izvajati temeljite preglede vseh živali.

3. Zgradba nastanitvenih prostorov za govedo, omenjenih v Dodatkih, bodisi za privez živali ali nastanitev v ogradah, mora živalim vedno zagotavljati dovolj svobode gibanja, da se lahko brez težav čistijo in negujejo, in imajo dovolj prostora, da ležejo/ležijo, počivajo, zavzamejo lego za spanje, in da prosto stegnejo okončine ter vstanejo.

Če so živali privezane (z verigo ali vrvjo), jim te ne smejo povzročiti poškodb ali stiske, zlasti, ko legajo/ležijo, vstajajo, pijejo ali se krmijo.

Živali, omenjene v Dodatkih, morajo imeti možnost videti in se dotikati drugih živali iz vrst domačega goveda. Kadar je le mogoče, morajo imeti možnost kazati družabno radovednost in vedenje, povezano z ohranjanjem družabne strukture.

4. Tla morajo biti nedrseča, imeti morajo dobro odvajanje odpadne vode in iztrebkov ali polite vode, in govedu ne smejo povzročati neugodja, stiske ali travmatskih poškodb. Če so tla letvičasta ali iz drugih perforiranih materialov, morajo ustrezati velikosti in teži nastanjenih živali ter zagotavljati neupogljivo, ravno in trdno površino.

5. Na voljo morajo biti boksi za imobilizacijo posameznih živali, klinasto oblikovana ograjena območja (ki se zaključijo z boksom za imobilizacijo), ali druge primerne naprave in pripomočki, ki zagotavljajo kratko zadržanje in hitro izpustitev živali, za ustrezno ravnanje z živalmi med pregledi, zdravljenjem ali izvajanjem testov.

6. Na voljo morajo biti primerni prostori za ločeno nastanitev in po potrebi za izolacijo, da je mogoče zdraviti bolne ali poškodovane živali.

7. Pri vzrejnih čredah morajo biti na voljo telitveni boksi.

8. Avtomatski računalniško vodeni sistemi krmljenja morajo biti načrtovani tako, da rejcu zagotavljajo vsaj toliko informacij, kolikor bi jih imel na voljo pri manualnih sistemih krmljenja, in zlasti, ali je posamezna žival zaužila vso hrano, ki jo je imela na voljo, ali ne.

### Člen 7

Države pogodbenice morajo razmisliti o možnostih uvedbe:

*a.* izboljšanih ali novih metod oskrbe in reje goveda, ali opreme, ki jo je treba preskusiti, in če se ugotovi, da so zadovoljive, jih je treba odobriti z vidika zdravja in dobrobiti živali še pred začetkom komercialne uporabe;

*b.* svetovanja o vidikih zdravja in dobrobiti živali še pred gradnjo novih zgradb ali pred predelavo obstoječih zgradb.

## REJA IN OSKRBA

### Člen 8

Gostoto naseljenosti za govedo, nastanjeno v skupinah, je treba izračunati glede na celotno razpoložljivo okolje, starost, spol, živo težo ter vedenjske potrebe živali, ob upoštevanju prisotnosti ali odsotnosti rogov ter velikosti skupine. Preprečevati je treba pomanjkanje prostora, ker lahko vodi v nasilnost (teptanje po drugih živalih), vedenjske ali druge motnje.

### Člen 9

1. Živali je treba ohranjati v čistem stanju.

2. Dele nastanitvenih prostorov v stiku z živalmi je treba temeljito očistiti in po potrebi razkužiti po vsakem izpraznjenju prostorov ter pred naselitvijo novih živali. Notranje površine nastanitvenih prostorov in vso notranjo opremo je treba vzdrževati v zadovoljivo čistem stanju v celotnem obdobju prisotnosti živali.

### Člen 10

Vse živali morajo imeti ustrezen dostop do primerne, hranljive, higienske in uravnotežene krme ali hranljive tekoče hrane vsak dan, in do primernih količin vode ustrezne kakovosti, da lahko v celoti ohranjajo zdravje in vitalnost ter izpolnjujejo svoje vedenjske in fiziološke potrebe. Vsak dan morajo imeti na voljo dovolj voluminozne krme glede na starost in fiziološke potrebe posameznih živali.

### Člen 11

1. Nastanitvene prostore za govedo je treba vzdrževati tako, da prostorska temperatura, hitrost pretoka zraka, relativna vlažnost, količina toksičnih plinov in prahu, kakor tudi drugi atmosferski pogoji, ne vplivajo slabo na zdravje in dobrobit živali.

2. Objekti in naprave za skladiščenje gnoja in ravnanje z njim, znotraj in/ali zunaj nastanitvenih prostorov, morajo biti načrtovani, vzdrževani in upravljani tako, da se prepreči izpostavljenost živali koncentracijam plinov, ki škodujejo njihovemu zdravju.

3. V zaprtih prostorih, v katerih je zdravje živali odvisno od sistemov umetnega prezračevanja, mora biti dovod svežega zraka zagotovljen tudi v primeru okvare sistema.

### Člen 12

Živali po nepotrebnem ne smejo biti izpostavljene stalnemu ali nenadnemu hrupu. Prezračevalni ventilatorji, strojna oprema za dovajanje krme, ali druga oprema, morajo biti zgrajeni, nameščeni, delovati in biti vzdrževani tako, da povzročajo kar najmanj hrupa, tako neposredno znotraj nastanitvenih prostorov, kakor tudi posredno, skozi stene/konstrukcijo zgradbe.

### Člen 13

Živali ni dovoljeno stalno gojiti na močni svetlobi niti ne v popolni temi. Viri umetne svetlobe morajo biti nameščeni tako, da živalim ne povzročajo nelagodja, stopnja osvetlitve, bodisi naravne ali umetne, pa mora biti zadovoljiva, da omogoča normalno vedenje.

### Člen 14

Električne napeljave in opremo je treba vzdrževati tako, da se prepreči, da bi živali bile izpostavljene plazilnemu toku.

### Člen 15

Vso avtomatsko ali drugo mehansko opremo, od katere sta odvisna zdravje in dobrobit živali, je treba pregledati vsaj enkrat na dan. Uvedeni morajo biti ukrepi, ki zagotavljajo, da se vsaka okvara prezračevalnega sistema, ki bi lahko ogrožala zdravje in/ali dobrobit živali, takoj odkrije in odpravi. Če se ugotovi, da takojšnja odprava napake ni mogoča, je treba uvesti vse potrebne ukrepe za zaščito zdravja in dobrobiti živali, dokler napaka ni odpravljena.

### Člen 16

1. Če se govedo goji na prostem, v območjih brez naravnega zatočišča ali sence, je treba zagotoviti neko drugo obliko zaščite živali pred vremenskimi vplivi.

2. Pašnike je treba izbirati in upravljati na tak način, da se zagotovi, da živali na paši niso izpostavljene fizičnim, kemičnim ali drugim nevarnostim za zdravje, ki jih rejec živali lahko razumno predhodno prepreči.

## SPREMEMBE FENOTIPA IN/ALI GENOTIPA

### Člen 17

1. Prepovedani so postopki, ki povzročijo izgubo precejšnje količine tkiva, ali spremembo kostne zgradbe goveda, in zlasti:

*a.* spreminjanje ali pohabljanje oblike jezika;

*b.* odstranjevanje rogov z drugimi postopki, razen s kirurško odstranitvijo rogov;

*c.* kupiranje rep(k)ov;

2. Izjeme od prepovedi iz odstavka 1 se dovolijo za:

*a.* postopke, ki se izvedejo za namene veterinarske medicine;

*b.* naslednje postopke, ki jih je dovoljeno izvesti samo v interesu živali ali če je potrebno za zaščito ljudi v tesnem stiku z živalmi, in pod pogoji, opisanimi v odstavkih 3 in/ali 4 v nadaljevanju;

i. uničenje ali odstranitev nastavkov za rast rogov v zgodnji mladosti (odstranjevanje nastavkov), da pozneje ni potrebno odstranjevanje rogov;

ii. odstranjevanje rogov, če se izvede s kirurško odstranitvijo rogov;

iii. vstavljanje nosnih obročev bikom in kravam.

*c.* naslednje postopke, ki jih je po možnosti treba preprečevati, vendar jih je dovoljeno izvesti v skladu z odstavkom 3 ali 4 v nadaljevanju, in pod naslednjimi pogoji:

i. kastracija bikov in telet moškega spola, po možnosti s kirurško odstranitvijo testisov, vendar se ne dovolijo metode, ki povzročajo nepotrebno ali podaljšano bolečino in stisko;

ii. ojalovitev krav za pitanje, če to dovoljuje nacionalna zakonodaja;

iii. zarezovanje ali luknjanje uhljev živali, če to zahteva ali dovoljuje nacionalna zakonodaja.

3. Postopke, med katerimi žival bo, ali je verjetno, da bo izkusila precejšnjo bolečino, sme pod lokalno ali splošno anestezijo izvajati veterinar ali druga oseba, ustrezno usposobljena v skladu z nacionalno zakonodajo. Med take postopke spadajo ojalovitev, odstranjevanje rogov in odstranjevanje nastavkov rogov s kirurškim posegom ali s toplotnim izžiganjem, na živalih, starejših od štirih tednov, in mora vključevati tudi kastracijo in vazektomijo.

4. Postopke, za katere se ne zahteva anestezija, je treba na živalih izvajati na tak način, da se prepreči nepotrebna ali podaljšana bolečina in stiska. Take postopke sme izvajati usposobljen operater, in vključujejo, pod pogoji, opisanimi v odstavku 2 zgoraj:

*a.* uničenje ali odstranitev nastavkov za rast rogov pri živalih v starosti do štirih mesecev:

i. s kemičnim izžiganjem;

ii. s toplotnim izžiganjem, pod pogojem, da se izvaja s pripomočkom, ki proizvaja dovolj toplote vsaj deset sekund;

*b.* vstavljanje nosnih obročev bikom in kravam;

*c.* zarezovanje ali luknjanje uhljev živali.

### Člen 18

1. Označevanje goveda za identifikacijske namene smejo s posebno pazljivostjo izvajati usposobljeni operaterji, da preprečijo nepotrebne bolečine ali stisko živali ob času označevanja ali pozneje.

Zlasti je prepovedano uporabiti toksične materiale, jedkalno pasto ali razgreto železo pa je dovoljeno uporabiti samo takrat, kadar absolutno trajne identifikacije za posebne namene (na primer, za obvladovanje bolezni živali) ni mogoče doseči z drugimi metodami.

2. Vratne obroče ali verige, repne ali nožne obroče je treba ohranjati v čistem stanju in morajo biti ustrezno nameščeni.

### Člen 19

Prepovedano je izvajati vzrejo ali vzrejne programe, ki povzročajo, ali po vsej verjetnosti povzročajo, trpljenje ali škodo bodisi staršem ali potomcem.

## DOPOLNILNE DOLOČBE

### Člen 20

To Priporočilo se neposredno ne uporablja znotraj držav pogodbenic, in se implementira po metodi, ki jo vsaka država pogodbenica šteje za primerno, to je, prek zakonodaje, ali prek upravne prakse.

### Člen 21

To Priporočilo je dopolnjeno z Dodatkom o posebnih določbah za teleta.

## DODATEK A: POSEBNE DOLOČBE ZA BIKE, KI SE GOJIJO ZA VZREJO ALI PITANJE

### Vzrejni biki

1. Ograde ali stojišča za bike morajo biti obrnjeni tako, da bikom omogočajo vizualno in zvočno spremljanje dejavnosti in dogajanja na farmi / gospodarstvu.

2. Kot smernica naj bi posamezen nastanitveni prostor v ogradi za odraslega bika povprečne velikosti vključeval tudi območje za spanje, ne manjše od 16 kvadratnih metrov. Za bike, težje od 1000 kg, pa območje za spanje ne sme biti manjše od 1 kvadratnega metra na vsakih 60 kg žive teže.

3. Območje za pripust mora biti načrtovano, opremljeno in vzdrževano tako, da se preprečijo poškodbe bika in krave.

4. Bikom je treba omogočiti dovolj prostega gibanja.

### Biki za pitanje

5. Biki morajo imeti na voljo dovolj obogateno okolje, ki jim omogoča družabne stike. Običajno je to najlažje izvedljivo v nastanitvenih prostorih z odvezanimi živalmi. Razen če je čreda zelo majhna ali če je zaradi bolezni, poškodb ali napadalnosti drugih živali treba posamezne živali nastaniti ločeno, je bike treba gojiti v skupinah. Največje število živali v skupini ne sme preseči 20 živali. Bikov ni dovoljeno dodajati v že oblikovane skupine, niti ni dovoljeno združevati posameznih skupin bikov.

6. Preprečiti je treba nastanitev skupine bikov z rogovi v zaprtem prostoru, kakor tudi nastanitev v isti skupini bikov z rogovi ter bikov z odstranjenimi rogovi.

7. Kot smernica naj najmanjši dodeljeni prostor za skupinsko nameščene bike z živo težo približno po 600 kg ne bi bil manjši od 3,0 kvadratnih metrov na žival. Na voljo morajo imeti udobna območja za ležanje.

8. Če se pojavi vnetje na konici repa ali če so opazni znaki neobičajnega vedenja, je treba izboljšati sistem reje in oskrbe živali, na primer, zmanjšati gostoto naseljenosti živali, obogatiti okolje (da živalim ni pusto, dolgočasno), obogatiti prehrano z voluminozno krmo (sveža trava, seno, otrobi), izboljšati kakovost tal, ter izboljšati klimatske in higienske pogoje v nastanitvenih prostorih za živali.

9. Če so biki privezani, morajo biti vratni obroči ali verige primerno prilagojeni, da živalim ne povzročajo nepotrebnih bolečin ali stiske.

10. Ni dovoljeno uporabljati žice pod električno napetostjo, ki naj bi bikom preprečevala naskakovati druge bike v hlevu.

11. Pri načrtovanju, gradnji ali predelavi nastanitvenih prostorov za bike za pitanje si je treba prizadevati razvijati in uporabljati sisteme reje in oskrbe, ki preprečujejo poškodbe, omogočajo zadovoljevanje vedenjskih potreb živali, ter predvsem zagotavljajo primerna tla zlasti z vidika razpoložljivih znanstvenih dognanj pri primerjavi med območji za počivanje/ležanje živali, ki so prekrita z nastilom, ter območij za počivanje/ležanje živali, ki so letvičena.

## DODATEK B: POSEBNE DOLOČBE ZA KRAVE IN TELICE

1. Pri prosti nastanitvi (neprivezanih) živali njihovo število ne sme presegati števila razpoložljivih ločenih boksov za ležanje/spanje, in če krma ni stalno na voljo (ad lib.), tudi ne sme presegati razpoložljivega števila krmilnikov. Priporočljivo je, da je na voljo več boksov, kakor je živali. Oblika in dimenzije prehodov ter prostora za prosto gibanje živali morajo biti take, da se prepreči nepotrebna obremenitev živali zaradi gneče.

2. Stojišče mora biti tako dolgo, da žival lahko stoji ali leži na trdni talni podlagi. Boksi z ležiščem in stojišča morajo živalim omogočati za njihovo vrsto značilne gibe pri vstajanju in leganju/ležanju.

3. Živali ni dovoljeno gojiti na talni površini, ki je v celoti iz letev. Na voljo mora biti območje z ležiščem na trdnih tleh in prekrito s slamo ali drugim primernim nastilom, ki živali zagotavlja udobje ter zmanjša tveganje za poškodbe.

4. Ni dovoljena uporaba pripomočkov z ostrimi robovi ali koničastih pripomočkov za obvladovanje vedenja živali, razen za namene ograditve živali. Pripomočki, ki sprožajo električni šok, razen za namene ograditve živali, se ne smejo uporabljati. Pripomočki za urjenje krav (za molžo) se lahko vključijo za čas, potreben za urjenje, vendar pod pogojem, da se njihovo ustrezno delovanje redno preverja in po potrebi ponovno nastavlja za vsako posamezno žival. Pripomočkov za urjenje ni dovoljeno uporabiti na brejih kravah.

5. Živali morajo imeti možnost, da grejo na prosto, kadar je mogoče, poleti pa po možnosti vsak dan.

6. Uporabljati je treba ustrezne molzne tehnike ter opremo za molžo ohranjati v neoporečnem stanju za preprečevanje poškodb vimena krav.

7. Trajno vezanje repov krav navzgor naj se ne izvaja.

8. Ob dnevnih pregledih živali je treba pozorno pregledati tudi vimena in genitalije. V zadnjem mesecu brejosti je treba posebno pozorno prepoznavati znake nenormalnega poteka brejosti.

9. Pred telitvijo in po telitvi je priporočljivo uporabljati ločene ograde s trdnimi tlemi in z nastilom.

10. Odgovorni rejec živali mora imeti ustrezne izkušnje in spretnosti izvajanja tehnik telitve ter posebno pozornost namenjati dobrim higienskim pogojem, zlasti med telitvijo z zunanjo pomočjo. Zagotavljati mora, da lahko krava obliže tele takoj po porodu.

11. V primeru pričakovanih težav je treba nasvet veterinarja pridobiti že ob začetku telitve.

12. Razen manualne uporabe verig in vrvi kot pripomočkov pri telitvi naj ne bi uporabljali drugih mehanskih pripomočkov, razen v izjemnih primerih, in še takrat samo, če so opremljeni s pripravo za hitro izpustitev, in pod pogojem, da jih uporablja usposobljen in izkušen izvajalec. Če manualni porod ni mogoč brez resnega tveganja za poškodbe krave ali teleta, je treba poiskati nasvet in pomoč veterinarja.

13. Carski rez sme izvajati samo veterinar, in samo v interesu posameznih živali, ne pa kot rutinski ukrep.

14. Pri izvajanju vzreje, zlasti od mladih telic naprej, je treba izvajati pozorno selekcijo samcev in samic, ob upoštevanju pasme, velikosti, starosti in prejšnjih evidenc, da se zmanjšajo problematične telitve.

## DODATEK C: POSEBNE DOLOČBE ZA TELETA

1. Za razvoj pozitivnega odnosa med človekom in živaljo je treba primerno in pazljivo ravnati s teleti in gojiti tudi druge stike z njimi vse od začetka življenja živali.

2. Telet ni dovoljeno privezovati; če se teleta gojijo v ogradah, jih ni dovoljeno privezati.

Teleta je morda treba ustrezno imobilizirati v času, potrebnem za pregled živali, za zdravljenje/tretiranje, ali če se gojijo v skupinah, za njihovo hranjenje, in za kratek čas po tem, ko so sesali mleko, da se jim prepreči, da bi sesali drug drugega.

3. Če se teleta gojijo v posameznih ogradah, morajo biti te obrnjene in zgrajene tako, da tele lahko gleda druga teleta ali druge živali.

4. Dimenzije posameznih ograd ali boksov morajo ustrezati velikosti živali ob zaključku njenega bivanja v zadevni ogradi ali boksu. Širina ograde ne sme biti manjša, in po možnosti naj bo večja od višine teleta pri vihru; dolžina ograde pa mora biti večja od dolžine teleta (merjeno v stoječi drži, od iztegnjene glave, do začetka repa) plus 40cm.

5. Kadar je to izvedljivo, se svetuje gojitev telet v skupinah, pod pogojem, da se upoštevajo naslednje določbe:

a) teleta morajo imeti na voljo zadovoljivo veliko neovirano talno površino za ležišče, da lahko brez fizičnih ovir vsi sočasno ležejo in ležijo, in

b) vsako tele mora imeti možnost, da se obrne, počiva, vstane, in se neguje/čisti brez težav, in da ohranja svojo čistost.

6. Za teleta do dveh tednov starosti območje za ležišče mora biti, za starejša teleta pa naj po možnosti bo prekrito z ustrezno voluminoznim materialom za nastil, ki je čist, suh ter zadovoljive debeline.

Nastanitveni prostori za teleta morajo biti dobro osvetljeni, po možnosti z naravno svetlobo, vsaj 8 ur na dan.

7. Teleta v zaprtih nastanitvenih prostorih je treba pregledovati vsaj dvakrat na dan, in temeljito pregledani, če se ob prvem pregledu to pokaže kot potrebno.

Bolna ali poškodovana teleta je po potrebi treba namestiti v ločene ograde za bolne živali, v katerih je suh in udoben nastil.

8. Rejec telet mora zagotoviti, da novorojeno tele prejme dovolj kolostruma od svoje matere ali iz drugega primernega vira kar najhitreje po rojstvu, in vsaj v prvih šestih urah življenja. Če pri tem obstaja tveganje za prenos bolezni, npr. v primeru uporabe kolostruma z drugega gospodarstva, je kolostrum treba ustrezno obdelati, na primer s segrevanjem eno uro pri 56 °C; kolostrum se nikakor ne sme pregreti, ker se s tem uničijo protitelesa.

Teleta, starejša od 2 tednov, morajo imeti dostop do užitne, prebavljive in hranljive prehrane, ki vsebuje zadovoljivo količino železa in grobe voluminozne krme, primerne njihovi starosti, teži in biološkim potrebam, da ohranjajo odlično zdravje in živahnost, normalno vedenje in normalen razvoj prežvekovalskega želodca (vampa). Ob vsakem času morajo imeti dostop do vode v zadovoljivi količini in primerne kakovosti, ali morajo vsaj imeti možnost potešiti svoje potrebe po tekočini s pitjem drugih tekočin.

Vsa teleta morajo prejemati tekočo hrano vsaj dvakrat na dan v prvih štirih tednih, in v vsakem primeru toliko časa, dokler niso sposobni jesti ustreznih količin primerne trdne hrane. Močno se priporoča dovajanje mleka po napajalniku, in ne iz vedra.

Telet ni dovoljeno opremljati z nagobčnikom.

9. Če se teleta hranijo iz vedra, mora vsako tele imeti dostop do lastnega vedra. Opremo, uporabljeno za krmljenje tekočin, je treba takoj po vsaki uporabi temeljito očistiti in po potrebi razkužiti. Krmilniki morajo biti v čistem stanju in odstranjevati je treba vsakršno postano krmo. Avtomatsko opremo za krmljenje je treba čistiti v rednih in pogostih razmakih. Odstranjevati je treba feces, urin in postano krmo ter zamenjati nastil tako pogosto, kakor je to potrebno.

Če ima skupina krav teleta pri nogah, in če je potrebno dopolnilno krmljenje telet, je treba dodati poseben krmilnik, do katerega imajo dostop samo teleta.

10. Teleta do starosti enega tedna, ali teleta, pri katerih se popek še ni popolnoma zacelil, se samo v nujnih primerih smejo odstraniti z rojstnega gospodarstva.

Če je teleta treba prevažati ali jih dati na trg, je treba z ustreznimi previdnostnimi ukrepi zaščititi njihovo zdravje in dobrobit.

11. Teleta, ki se vnesejo na gospodarstvo, je treba gojiti ločeno od drugih telet v obdobju, ki zadostuje za preprečitev navzkrižnih okužb. Če se teleta nabavijo in gojijo za namene pitanja, jih je treba gojiti ločeno od drugih telet, in v nespremenljivi skupini.

12. Ni dovoljeno uporabiti električnih pripomočkov za imobilizacijo telet.

13. Teleta, ki se gojijo za farmske namene, ni dovoljeno uporabljati za javne prireditve ali predstavitve, če taka uporaba lahko škoduje njihovemu zdravju in dobrobiti.

14. Ker nekateri sistemi trenutno v uporabi niso oblikovani, zgrajeni ali uporabljeni na način, ki bi izpolnjeval vse biološke potrebe telet, je treba napore usmeriti v razvoj in uporabo sistemov reje in oskrbe telet, ki zmanjšujejo na minimum tveganje za poškodbe in bolezni, jim omogočajo izpolnjevanje vseh njihovih bioloških potreb, zlasti z zagotavljanjem ustreznih režimov krmljenja, obogatitve okolja, dovolj prostora in družabnih stikov z drugimi živalmi.